हकीकत यह है कि दोनों ही प्रधानमंत्री आतंकवाद के आगे बेबस हैं। फर्क इतना है कि भारत कभी भी आतंवाद को प्रश्रय नहीं देता और पाकिस्तान प्रश्रय देता है। उसकी अपनी धार्मिक कट्टरताएँ हैं, विवशताएँ हैं जिनके जाल में वह इस कदर उलझा है कि एक अंध-धार्मिक कठमुल्लावादी राष्ट्र की दिशा में चला गया है। हमारे देश के कुछ लोग अपनी तुलना उनसे, उनकी धर्मांधता से, उनकी कट्टरता से करते हैं। वे किसी के दुर्भाग्य को अपना सौभाग्य बनाना चाहते हैं। हम धर्मनिरपेक्ष राष्ट्र के रूप में दुनिया में अपना परचम लहरा रहे हैं। याद रखें कि इस तरह की धार्मिक कट्टरताएँ आज कश्मीर को और कल देश को बाँटेंगी।